ՄԵՂՐԻ ՀԱՄԱՅՆՔԻ ՂԵԿԱՎԱՐ ՄԽԻԹԱՐ ԶԱՔԱՐՅԱՆԻ ՇՆՈՐՀԱՎՈՐԱԿԱՆ ՈՒՂԵՐՁԸ ՎԵՐՋԻՆ ԶԱՆԳԻ ԱՌԹԻՎ.

Հարգելի՛ շրջանավարտներ, մանկավարժներ, ծնողներ, ի սրտե շնորհավորում եմ բոլորիս այս գեղեցիկ օրվա առթիվ:

Սիրելի՛ շրջանավարտներ,

Դպրոցը բոլորիդ երկրորդ ընտանիքն է, որ տասներկու տարի ջերմությամբ իր գրկում փայփայել և պահել է ձեզ՝ կրթելով ու սերմանելով համամարդկային արժեքներ: Այսօր պահն է հեռանալու այդ օջախից և կյանքում ցույց տալու այն լավագույնը, որ ձեզ տվել են ուսուցիչները: Համոզված եմ, որ դուք ձեր կրթօջախում ձեռք եք բերել այն որակներն ու գիտելիքները, որոնք ձեզ կօգնեն հաղթահարելու յուրաքանչյուր դժվարություն, ուստի մի վախեցեք դժվարություններից, բարձր նշաձող սահմանեք ձեզ համար և ջանք ու եռանդ մի խնայեք ձեր նպատակներին հասնելու համար, որոնք, համոզված եմ, բացի անձնական լինելուց, միտված են նաև մեր հայրենիքի ու համայնքի հզորացմանն ու հետագա վերելքին: Մեր հայրենիքի հիմքն ու սյուները դուք եք լինելու՝ ձեր մարդկային որակներով ու մասնագիտական կարողություններով: Կրթված քաղաքացին է մեր պետականության պահպանման, մեր երկրի առաջընթացի ու հզորացման, ազգային անվտանգության ապահովման հիմնավոր երաշխիքը: Ուստի զինվեք արդիական գիտելիքներով, քանի որ օր օրի փոխվող համաշխարհային մարտահրավերներին կարող ենք դիմակայել գիտելիքի ուժով:

Մեկ անգամ ևս իմ շնորհավորանքն եմ հղում Մեղրի համայնքի բոլոր կրթօջախների մանկավարժներին, շրջանավարտներին, նրանց ծնողներին ու հարազատներին այս հիշարժան օրվա առթիվ, իսկ ձեզ՝ սիրելի՛ շրջանավարտներ, մաղթում եմ անարգել սլացք ու նոր հաղթանակներ:

Մեղրի համայնքի ղեկավար՝ Մ. Զաքարյան